Source: http://www.bihon.ro/csm-oradea-asasineaza-campionatul/1218315
Timestamp: 2019-11-14 19:25:39+00:00

Document:
CSM Oradea asasineaza campionatul - BIHON
CSM Oradea asasineaza campionatul
la	10. decembrie 2012 19:51
Baschetbaliştii orădeni au dispus în deplasare de CSM Bucureşti cu scorul de 75-61.
CSM Oradea merge din victorie în victorie, cu o regularitate entuziasmantă. După prestaţia de vis din meciul cu BC Mureş Târgu Mureş, echipa antrenorului Cristian Achim a obţinut un succes extrem de important în deplasarea cu CSM Bucureşti, o formaţie incomodă şi greu de bătut în propriul fief. Victoria de azi este cu atât mai importantă cu cât CSM Oradea nu învinsese până atunci CSM Bucureşti la ea acasă într-un meci de campionat, ci doar în Final Four-ul din sezonul trecut al Cupei României.
Partida a fost dominată cu multă autoritate de orădeni, care nu le-au lăsat prea multe şanse adversarilor. Formaţia noastră a înscris primul coş prin Topcov şi s-a distanţat apoi imediat, scoruri 1-8 (‘3), 3-15 (‘6). CSM Oradea a terminat primul sfert cu un avantaj de zece puncte, scor 11-21. Sfertul secund a fost echilibrat, consemnând eforturile disperate ale bucureştenilor de a se apropia pe tabela de marcaj . Oaspeţii nu le-au permis însă, apărându-se extrem de exact şi punctând pe contraatac sau din atacuri poziţionale, scor la pauză 29-40.
Aspectul jocului nu s-a schimbat nici în sfertul trei, când orădenii s-au distanţat şi mai mult. Dillon, Franklin şi inepuizabilul Maric au înscris spectaculos de la distanţă, mărind avantajul oaspeţilor, scor 46-60. CSM Bucureşti n-a reuşit să ameninţe victoria noastră nici în ultimul sfert. Jocul tactic excelent al celor de la CSM Oradea a anulat toate eforturile gazdelor, impulsionate de abilul Shepherd. Orădenii şi-au conservat avantajul până în final, gestionând fără probleme ultimele minute şi obţinând un succes clar, incontestabil.
A fost cea de-a 11-a victorie stagională a echipei noastre din cele 12 etape disputate. CSM Oradea îşi continuă astfel parcursul de excepţie din acest sezon, menţinându-se cu autoritate în fotoliul de lideră a clasamentului. Etapa viitoare, echipa noastră va juca pe teren propriu cu Energia Rovinari. JB – G.N.
Arena de Baschet din Bucureşti. Spectatori: 50
CSM Bucureşti – CSM Oradea 61-75 (11-21, 18-19, 17-20, 15-15)
CSM Bucureşti: Martinic 11 (1×3), Kandic 2, Santa 2, Bosnjak 2, Shepherd 21 (3), Fometescu 9 (2), Căruţaşu 4, Sir 8 (2), Pupovic 2. Nu au jucat Boian, Urucatu, C. Stănescu. Antrenor: Hristu Şapera
CSM Oradea: Stefanovic 2, Lupusavei 2, Maric 12 (2), Paşca, Pesic 13 (2), Topcov 14, Dillon 10 (2), Lázár, Ţîbîrnă 4, Franklin 18 (1). Nu au jucat Hora, Ciordaş. Antrenor: Cristian Achim
Arbitri: Alexandru Olaru – Alin Faur, Bedir Şefer. Comisar FR Baschet: Viorel Constantinescu

References: CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 

CSM 

CSM